Dan Barna, despre afirmația că, dacă ar fi fost președinte, tragedia de la Caracal nu s-ar fi întâmplat: A fost scoasă din context

Candidatul comun al USR PLUS la alegerile prezidențiale, Dan Barna, a făcut joi, pe Facebook, precizări în legătură cu afirmația făcută în seara precedentă la TVR, când a spus că, dacă ar fi fost președinte, tragedia de la Caracal nu s-ar fi întâmplat, susținând că declarația a fost scoasă din context.

Postarea integrală a lui Dan Barna:

Vreau să clarific o afirmație care a fost scoasă din context după emisiunea la care am participat aseară la TVR. Evident, nu cred că dacă aș fi președinte nu s-ar mai întâmpla nicio nenorocire în România, dar cred că președintele, care conduce CSAT-ul, se poate asigura că instituțiile care se ocupă de siguranța publică a cetățenilor funcționează cum trebuie.

Modul în care au acționat Poliția și celelalte instituții publice în ultimele două săptămâni este rezultatul unei degradări continue de ani de zile, în care nimeni nu a pus nici măcar o întrebare. În viziunea mea, președintele nu lucrează doar în timpul crizelor, el trebuie să lucreze mai ales între crize tocmai pentru a preveni disfuncționalitățile din instituții care ajung să producă drame.

Președintele poate impulsiona o reformă la nivelul tuturor instituțiilor din stat, președintele poate seta un standard în privința modului de lucru între instituțiile statului, președintele poate cere de la Guvern respectarea criteriilor de competență în numirea oamenilor în instituții.

Cred că în 5 ani de mandat se pot schimba multe în sistem cu o implicare continuă din partea președintelui.

Citește și: Dan Barna, la TVR: ”Tăriceanu a ajuns un Victor Ciorbea în Parlament/ Dacă voi ajunge președinte, voi forța anticipatele/ Vreau să cred că dacă eu eram președinte, drama din Caracal nu s-ar fi întâmplat/ Iohannis e un om ok, dar face parte din vechea clasă politică”

Foto: Strângere de semnături pentru candidatul USR PLUS la prezidențiale, Dan Barna / Autor: Steluța Popescu